b'\n_START_ARTICLE_\nBilingvism\n_START_PARAGRAPH_\nTermenul bilingvism, folosit \xc3\xaen sociolingvistic\xc4\x83 \xc8\x99i \xc3\xaen lingvistica istoric\xc4\x83, denume\xc8\x99te situa\xc8\x9bia \xc3\xaen care se g\xc4\x83se\xc8\x99te un vorbitor sau un grup de vorbitori ce folose\xc8\x99te \xc3\xaen mod curent dou\xc4\x83 limbi, precum \xc8\x99i capacitatea acestora de a o face. Folosirea celor dou\xc4\x83 limbi este alternativ\xc4\x83 \xc8\x99i alegerea uneia sau a celeilalte depinde de mediul sau situa\xc8\x9bia \xc3\xaen care are loc comunicarea. Bilingvismul este foarte r\xc4\x83sp\xc3\xa2ndit. \xc3\x8en prezent, \xc3\xaen lume sunt mai mul\xc8\x9bi bilingvi \xc8\x99i plurilingvi dec\xc3\xa2t monolingvi._NEWLINE_Despre bilingvism se poate vorbi din mai multe puncte de vedere: condi\xc8\x9biile \xc3\xaen care apare, rolul s\xc4\x83u \xc3\xaen formarea \xc8\x99i evolu\xc8\x9bia limbilor, modul \xc3\xaen care este dob\xc3\xa2ndit, gradul de st\xc4\x83p\xc3\xa2nire a celor dou\xc4\x83 limbi etc.\n_START_SECTION_\nRolul bilingvismului \xc3\xaen istoria limbilor \xc8\x99i durata sa\n_START_PARAGRAPH_\nUnele limbi s-au format \xc3\xaen urma unei perioade suficient de lungi de bilingvism al vorbitorilor unei limbi \xc3\xaen contact cu vorbitorii alteia. Astfel, bilingvismul bulgaro-slav din secolele al VII-lea \xe2\x80\x93 al IX-lea a dus la asimilarea limbii altaice a bulgarilor de c\xc4\x83tre limba slav\xc4\x83 veche meridional\xc4\x83, form\xc3\xa2ndu-se limba bulgar\xc4\x83. A existat de asemenea un bilingvism rom\xc3\xa2no-slav, \xc3\xaen urma c\xc4\x83ruia limba slav\xc4\x83 a fost asimilat\xc4\x83 de rom\xc3\xa2n\xc4\x83. \xc3\x8en toate zonele romanizate, limba latin\xc4\x83 s-a impus, asimil\xc3\xa2nd limbile autohtone, ca rezultat al bilingvismului latino-autohton._NEWLINE_Durata bilingvismului poate fi de sute de ani \xc3\xaen procesul de formare a unei limbi. \xc3\x8en general, durata sa depinde de mai mul\xc8\x9bi factori, \xc3\xaen primul r\xc3\xa2nd de faptul dac\xc4\x83 limbile \xc3\xaen cauz\xc4\x83 au un statut egal sau inegal. \xc3\x8en primul caz poate dura la infinit. \xc3\x8en caz de inegalitate este \xc3\xaen joc \xc8\x99i prestigiul limbilor \xc3\xaen contact, m\xc4\x83rimea grupului de vorbitori minoritari fa\xc8\x9ba de cel al majoritarilor, stabilitatea teritorial\xc4\x83 a minoritarilor, continuitatea contactelor dintre vorbitorii limbii minoritare \xc8\x99i dintre ace\xc8\x99tia \xc8\x99i vorbitorii aceleia\xc8\x99i limbi dintr-o \xc8\x9bar\xc4\x83 \xc3\xaen care sunt majoritari, interesul vorbitorilor de a-\xc8\x99i p\xc4\x83stra limba, politica statelor.\n_START_SECTION_\nFelurile bilingvismului\n_START_PARAGRAPH_\nSe pot distinge mai multe feluri de bilingvism, din mai multe puncte de vedere._NEWLINE_Din punctul de vedere al ajungerii individului la competen\xc8\x9ba de bilingv, bilingvismul poate fi dob\xc3\xa2ndit \xc3\xaen mod natural sau prin studierea unei limbi alta dec\xc3\xa2t cea matern\xc4\x83, eventual \xc3\xaentr-un cadru \xc8\x99colar. Pe cale natural\xc4\x83, limbile pot fi \xc3\xaenv\xc4\x83\xc8\x9bate simultan, de exemplu de c\xc4\x83tre copii \xc3\xaentr-o familie mixt\xc4\x83. Pot fi \xc3\xaenv\xc4\x83\xc8\x9bate \xc8\x99i succesiv, ambele \xc3\xaen mod natural, sau a doua prin studiere._NEWLINE_Din punctul de vedere al calit\xc4\x83\xc8\x9bii bilingvismului, se poate vorbi de un bilingvism echilibrat, c\xc3\xa2nd competen\xc8\x9ba este egal\xc4\x83 \xc3\xaen ambele limbi, sau de unul \xc3\xaen care competen\xc8\x9ba este diferit\xc4\x83, una dintre limbi fiind dominant\xc4\x83._NEWLINE_Bilingvismul aditiv sau de elit\xc4\x83 este cel al unui grup majoritar care a \xc3\xaenv\xc4\x83\xc8\x9bat o limb\xc4\x83 secund\xc4\x83 f\xc4\x83r\xc4\x83 ca aceasta s\xc4\x83 constituie un pericol pentru limba sa matern\xc4\x83 (de exemplu cazul canadienilor anglofoni care au \xc3\xaenv\xc4\x83\xc8\x9bat franceza). \xc3\x8en acest, caz ambele limbi sunt valorizate, adic\xc4\x83 au prestigiu. Acest tip de bilingvism se opune celui substractiv sau popular, \xc3\xaen cazul c\xc4\x83ruia limba secund\xc4\x83 tinde s\xc4\x83 \xc3\xaenlocuiasc\xc4\x83 limba matern\xc4\x83. Este cazul limbilor minoritare, \xc3\xaen situa\xc8\x9bia c\xc3\xa2nd acestea sunt devalorizate._NEWLINE_S-a mai distins \xc8\x99i un bilingvism compus de unul coordonat. Primul ar fi al celor care \xc3\xaenva\xc8\x9b\xc4\x83 ambele limbi simultan, \xc3\xaentr-un mediu unic \xc8\x99i dezvolt\xc4\x83 o reprezentare mintal\xc4\x83 unic\xc4\x83 pentru ambele. Ei ar atribui sensuri identice unit\xc4\x83\xc8\x9bilor lexicale corespunz\xc4\x83toare. De exemplu, en  dog \xc8\x99i fr  chien \xe2\x80\x9ec\xc3\xa2ine\xe2\x80\x9d ar fi pentru ei pur \xc8\x99i simplu dou\xc4\x83 cuvinte pentru aceea\xc8\x99i no\xc8\x9biune. Al doilea ar fi propriu celor care \xc3\xaenva\xc8\x9b\xc4\x83 limbile \xc3\xaen medii diferite, asociate unor culturi diferite, dezvolt\xc3\xa2nd reprezent\xc4\x83ri mintale diferite. Ei ar atribui par\xc8\x9bial sau total sensuri diferite unit\xc4\x83\xc8\x9bilor lexicale corespunz\xc4\x83toare \xc3\xaentre ele din cele dou\xc4\x83 limbi. Astfel dog ar \xc3\xaensemna ceva diferit de chien. De fapt, majoritatea bilingvilor se afl\xc4\x83 \xc3\xaentre cele dou\xc4\x83 situa\xc8\x9bii, de aceea aceast\xc4\x83 distinc\xc8\x9bie este \xc3\xaen prezent considerat\xc4\x83 inoperant\xc4\x83.'